Kolekcijas monēta "Kaķīša dzirnavas"
Channel: LatvijasBanka
Date: 10/04/2019

Ceturtdien, 11. aprīlī, Latvijas Banka izlaiž latviešu dzejnieka, prozaiķa un politiķa Kārļa Skalbes (1879–1945) daiļradei veltītu sudraba kolekcijas monētu "Kaķīša dzirnavas". 

Latvijas Kultūras kanonā iekļautā K. Skalbes pasaku krājuma "Ziemas pasakas" (1913) darbs "Kaķīša dzirnavas" 2014. gadā tika atzīts par Latvijas tautas iecienītāko literatūras darbu "Lielās lasīšanas" aptaujā. Šādu atzinību noteica latviešu mentalitātei un dainu ideāliem tuvais humānisms un rakstnieka prasme skart cilvēka dziļākās emocijas.

Kolekcijas monētas "Kaķīša dzirnavas" grafiskā dizaina autore ir Elīna Brasliņa, bet plastisko veidojumu darinājusi Ligita Franckeviča. Šī ir jaunās un talantīgās mākslinieces E. Brasliņas debija monētu mākslā.

Plašākai sabiedrībai viņa ir pazīstama kā grāmatu ilustratore, un nupat uz kinoteātru ekrāniem parādījusies arī pirmā viņas animētā filma "Jēkabs, Mimmi un runājošie suņi".

Monētas cena Latvijas Bankas kasēs un vietnē e-monetas.lv – 46.00 eiro. Monētas maksimālā tirāža – 2500 eksemplāru. Monēta izgatavota UAB "Lietuvos monetų kalykla" (Lietuva). 

Plašāka informācija par monētu: https://monetas.bank.lv/monetas/kakisa-dzirnavas